**Тэма: «[Дзiкiя жывёлы](http://ds6.dobrush.by/index.php/%D0%BC%D0%B5%D1%82%D0%BE%D0%B4%D0%B8%D1%87%D0%B5%D1%81%D0%BA%D0%B0%D1%8F-%D0%BA%D0%BE%D0%BF%D0%B8%D0%BB%D0%BA%D0%B0/%D0%B2-%D0%BF%D0%BE%D0%BC%D0%BE%D1%89%D1%8C-%D0%B2%D0%BE%D1%81%D0%BF%D0%B8%D1%82%D0%B0%D1%82%D0%B5%D0%BB%D1%8E/%D0%BA%D0%BE%D0%BD%D1%81%D0%BF%D0%B5%D0%BA%D1%82%D1%8B-%D0%B7%D0%B0%D0%BD%D1%8F%D1%82%D0%B8%D0%B9/68-%D1%80%D0%B0%D0%B7%D0%B2i%D1%86%D1%86%D1%91-%D0%BC%D0%B0%D1%83%D0%BB%D0%B5%D0%BD%D0%BD%D1%8F-i-%D0%BA%D1%83%D0%BB%D1%8C%D1%82%D1%83%D1%80%D0%B0-%D0%BC%D0%B0%D1%83%D0%BB%D0%B5%D0%BD%D1%87%D1%8B%D1%85-%D0%B7%D0%BD%D0%BE%D1%81i%D0%BD/49-%D0%B4%D0%B7i%D0%BAi%D1%8F-%D0%B6%D1%8B%D0%B2%D1%91%D0%BB%D1%8B.html)»**

**Адукацыйная вобласць: Развiццё маулення i культуры мауленчых зносiн.**

**Задачы:** вучыць дзяцей называць жывёл (вавёрка, вожык, воўк, ліса, заяц, лось, бабёр, мядзведзь), правільна вымаўляць гук [ў] у словах і сказах; увесці абагульняючае слова  «жывёлы»;  фарміраваць уменне суадносіць назвы жывёл і іх дзіцянят з малюнкамі; замацоўваць характэрныя прыкметы некаторых жывёл, назвы колераў; развіваць камунікатыўныя навыкі дзяцей; выхоўваць любоў да роднай мовы, прыроды.

**Папярэдняя работа**: дыдактычныя  гульнi,  разглядванне малюнкаў з выявамi дзiкiх жывёл, гутаркi.

**Матэрыял:**малюнкі з выявамі жывёл і іх дзіцянят, кружкі рознага колеру (белы, шэры, карычневы, аранжавы).

**Ход заняткаў:**

В: Дзеці, я  сёння  атрымала  ліст,  але  ён адрасаваны не толькі мне, а і вам.

(Дастае з канверта паштоўкі.)

Паглядзіце, тут ёсць паштоўкі, трымайце!  А  хто  гэта  на  іх намаляваны? (Адказы дзяцей.) А вось яшчэ і загадкі. Напэўна, іх  трэба  адгадаць.  Адгадаеце? Тады слухайце.

Ён прысмакаў з’еў нямала,

І калі харчоў не стала,

Лапу смокчучы, заснуў.

Ледзьве не праспаў вясну. (Мядзведзь.)

Улетку шэранькі,

узімку — беленькі.

Доўгія вушкі мае,

хутка ў лес уцякае. (Заяц.)

Не птушка, не мыш,

Па дрэвах скача лоўка

Гарэза рыжая...   (вавёрка).

У ваду нырае смела,

Хатку ён будуе ўмела,

Пад вадой і на вадзе

Будаўніцтва ён вядзе. (Бабёр.)

У рыжай разбойніцы

Хвост, як мятла,

Ад кары ўцякла, сляды замяла. (Ліса.)

Мышак ловіць, ды не коцік ён,

Лісты носіць, ды не паштальён.

Каб лісе не трапіць на зубок,

У калючы скруціцца клубок. (Вожык.)

Хто на сваёй галаве лес носіць? (Лось.)

В: Малайцы, а як мы можам назваць адным словам усіх тых, пра каго мы

загадкі адгадалі? (Жывёлы.)

Так, гэта жывёлы. А дзе яны жывуць? (У лесе.)

Дык як мы іх назавём? (Дзікія жывёлы.)

**Гульня «Якога колеру?»**

У мяне ёсць рознакаляровыя кружкі. Вы павінны выбраць кружок, які адпавядае колеру футра вашай жывёлы. (Дзеці выбіраюць).

 А зараз давайце па чарзе называць. (Адказы дзяцей.)

**Дынамічная паўза.**

Раз, два, тры, чатыры —

Зайчык вушкі натапырыў.

Ідзе з лесу воўк, воўк,

Ён зубамі шчоўк, шчоўк.

Мы схаваліся ў кусты:

Зайка, я, і ты, і ты.

Ты ж, ваўчына, пачакай,

Як схаваемся — шукай!

В. Вы ведаеце, хто такія звераняты? (Адказы дзяцей.)

Я вам хачу зараз прачытаць верш пра іх. Вы ўважлiва слухайце, потым адкажаце на мае пытанні.

Вось бы разам сабраць

Усіх зверанят:

Зубраня, зебраня,

Ласяня, лісяня,

Ваўчаня, бабраня —

Быў бы і ў заасадзе

Дзіцячы сад.

Якія звераняты хочуць хадзіць у дзіцячы сад? (Адказы дзяцей.)

А зараз давайце падыдзем да малюнкаў і разам з вамі раскажам, хто ў каго?

Ня-ня-ня — у лісы... (лісяня),

Ня-ня-ня — у зайчыхі... (зайчаня),

Ня-ня-ня — у ваўчыхі... (ваўчаня),

Ня-ня-ня —  у  вожычыхі... (важаня),

Ня-ня-ня — у бабрыхі... (бабраня),

Ня-ня-ня — у ласіхі... (ласяня),

Ня-ня-ня —  у  вавёркі... (ваверчаня),

Ня-ня-ня — у мядзведзіхі... (мядзведзяня).

В: А вы ведаеце, у лесе жыве не адна ліса, а шмат ліс i іншых  жывёл  таксама мноства, і зверанят у лесе шмат.

Давайце пра іх раскажам.

Адно лісяня — шмат... (лісянят).

Адно  ваўчаня —  шмат... (ваўчанят).

Адно ласяня — шмат... (ласянят).

Адно  зайчаня —  шмат... (зайчанят).

Адно  важаня —  шмат... (важанят).

Адно бабраня — шмат... (бабранят).

Адно  мядзведзяня —  шмат... (мядзведзянят).

Адно ваверчаня — шмат... (ваверчанят).

В: Малайцы, дзеці! А зараз закрыйце вочы і ўявіце сабе, што мы трапілі ў казачную краіну. Там усе жывёлы незвычайнага колеру.

— Якая жывёла можа лётаць? (Кажан.)

— Чаму Беларусь называюць сінявокай? (Шмат рэк і азёр.)

Уявілі? А цяпер адкажыце па чарзе, якога колеру жывёлы ў гэтай казачнай краіне? (Адказы дзяцей.)

Вось якія незвычайныя звяры апынуліся ў гэтай краіне! А зараз давайце  падыдзем  яшчэ  раз  да малюнкаў, і вы адкажаце на мае пытанні.

— У каго самыя кароткія ногі?

— У каго самы кароткі хвост?

— У каго самыя доўгія вушы?

— У каго самы доўгі хвост?

— У каго самыя вострыя зубы?

— У каго самыя вострыя іголкі?

Малайцы!  Давайце з вамі ўспомнім, пра  каго  мы  сёння вялі  размову.  Вам  спадабалася размаўляць на беларускай мове? (Адказы дзяцей.)